b"\n_START_ARTICLE_\nLydytas sviestas\n_START_SECTION_\nSavyb\xc4\x97s\n_START_PARAGRAPH_\nLydyto sviesto smilkimo temperat\xc5\xabra auk\xc5\xa1tesn\xc4\x97 (252\xc2\xa0\xc2\xb0C) negu paprasto sviesto (190\xc2\xa0\xc2\xb0C), tod\xc4\x97l jis labiau tinka kepimui. Lydytas sviestas turi didesn\xc4\x99 laikymo trukm\xc4\x99 negu paprastas sviestas. Lydytame svieste yra tik p\xc4\x97dsakai laktoz\xc4\x97s ir kazeino, tod\xc4\x97l jis tinka tiems, kurie netoleruoja laktoz\xc4\x97s.\n_START_SECTION_\nRegioniniai variantai ir pavadinimai\n_START_PARAGRAPH_\nVidurio Ryt\xc5\xb3 virtuv\xc4\x97je samna ir Piet\xc5\xb3 Azijos virtuv\xc4\x97s ghi gaunami ilgai kaitinant sviest\xc4\x85, kad vanduo i\xc5\xa1garuot\xc5\xb3, o dalis pieno saus\xc5\xb3j\xc5\xb3 med\xc5\xbeiag\xc5\xb3 karamelizuot\xc5\xb3si. Tada dar skystas ghi nuko\xc5\xa1iamas. Toks apdorojamas jam suteikia rie\xc5\xa1uti\xc5\xa1k\xc4\x85 skon\xc4\xaf._NEWLINE_Pranc\xc5\xabzi\xc5\xa1koje virtuv\xc4\x97je toks sviestas vadinamas pranc. beurre noisette 'lazdyno rie\xc5\xa1ut\xc5\xb3 sviestas', D. Britanijoje vadinamas angl. brown butter 'rudasis sviestas'._NEWLINE_JAV lydytas sviestas paprastai patiekiamas \xc5\xa1iltas su keptomis ar kitaip kar\xc5\xa1tai paruo\xc5\xa1tomis j\xc5\xabr\xc5\xb3 g\xc4\x97ryb\xc4\x97mis. Vadinamas drawn butter 'ko\xc5\xa1tas sviestas'._NEWLINE_Anglijoje lydytas sviestas naudojamas konservuojant kai kur\xc4\xaf gyv\xc5\xabnin\xc4\x97s kilm\xc4\x97s maist\xc4\x85\xc2\xa0\xe2\x80\x93 pvz., krevetes ar ki\xc5\xa1kien\xc4\x85 konservuoja stiklainiuose u\xc5\xbeliejant lydytu sviestu._NEWLINE_Indijoje ir Pakistane lydytas sviestas ghi  naudojamas kaip kepimo riebalai. Ghi naudoja ruo\xc5\xa1iant Karahi vi\xc5\xa1tien\xc4\x85, l\xc4\x99\xc5\xa1ius. Ghi deginama kaip apeigini\xc5\xb3 lempeli\xc5\xb3 kuras. \xc5\xa0iaur\xc4\x97s Indijoje nuko\xc5\xa1tos pieno sausosios med\xc5\xbeiagos laikomos delikatesu ir valgomos su nerauginta duona. Tokias nuko\xc5\xa1tas med\xc5\xbeiagas vadina hindi mehran , tamil. ney (\xe0\xae\xa8\xe0\xaf\x86\xe0\xae\xaf\xe0\xaf\x8d) , telug. neyyi (\xe0\xb0\xa8\xe0\xb1\x86\xe0\xb0\xaf\xe0\xb1\x8d\xe0\xb0\xaf\xe0\xb0\xbf) , mal. neyyi (\xe0\xb4\xa8\xe0\xb5\x86\xe0\xb4\xaf\xe0\xb4\xbf) , mrt. \xe0\xa4\xa4\xe0\xa5\x81\xe0\xa4\xaa (t\xc5\xabp)  ir kan. thuppa (\xe0\xb2\xa4\xe0\xb3\x81\xe0\xb2\xaa\xe0\xb3\x8d\xe0\xb2\xaa) ._NEWLINE_Brazilijoje lydytas sviestas vadinamas manteiga clarificada arba manteiga de garrafa ('butelinis sviestas')._NEWLINE_Vokie\xc4\x8di\xc5\xb3 kalboje lydytas sviestas vadinamas vok. Butterschmalz 'sviesto taukai'._NEWLINE_Artim\xc5\xb3j\xc5\xb3 Ryt\xc5\xb3 \xc5\xa1alyse gaminamas lydytas sviestas vadinamas samnah. J\xc4\xaf naudoja kaip riebalus maisto gaminimui (pvz., kepimui) d\xc4\x97l gero skonio. Kai kuriose arab\xc5\xb3 \xc5\xa1alyse (pvz., Egipte) atskirtos lydyto sviesto nuos\xc4\x97dos, likusios dugne, valgomos kaip skan\xc4\x97stas, kaip duonos u\xc5\xbetepas._NEWLINE_Magribe kai kurios kaimie\xc4\x8di\xc5\xb3 \xc5\xa1eimos, ypa\xc4\x8d berber\xc5\xb3 kilm\xc4\x97s, dukters gimimo dien\xc4\x85 sandariai u\xc5\xbedaryt\xc4\x85 ind\xc4\x85 su smenu (vietinis lydyto sviesto variantas, vadinamas smen arba d\xe2\x80\x99haan) u\xc5\xbekasa \xc5\xbeem\xc4\x97je, kad i\xc5\xa1kast\xc5\xb3 ir panaudot\xc5\xb3 maistui gardinti tos dukters vestuvi\xc5\xb3 dien\xc4\x85._NEWLINE_Etiopijos ir Eritr\xc4\x97jos virtuv\xc4\x97je lydyt\xc4\x85 sviest\xc4\x85 gardina imbieru, \xc4\x8desnaku ir kai kuriais kitais prieskoniais. Toks produktas vadinamas amher. niter kibbeh arba tigr. tesmi._NEWLINE_Tradicin\xc4\x97se Afrikos kult\xc5\xabrose lydytu sviestu tepa plaukus ar od\xc4\x85. Pvz., hameri\xc5\xb3 moterys (Etiopija) plaukus tepa lydyto sviesto ir ochros mi\xc5\xa1iniu."